Jitneħħew il-parametri tat-trasferimenti tal-plejers
Ġurnata importanti għall-futbol lokali hekk kif tneħħew l-parametri fuq il-plejers li jkun spiċċalhom il-kuntratt. Dan ġie deċiż ilbieraħ waqt laqgħa tal-Kunsill tal-Malta Football Association. Din id-deċiżjoni tfisser li kemm plejers professjonali kif ukoll dawk amateur jistgħu jiċċaqalqu minn klabb għal ieħor fit-tmiem il-kuntratt b'mod liberu. Anke l-kumpens li kien jitħallas bejn nursery u oħra meta t-tfal jibdlu n-nursery ser jispiċċa. Din id-deċiżjoni ġabet reazzjoni pożittiva ħafna mill-Malta Football Players Association li deskriviet din il-ġurnata bħala waħda ta' ċelebrazzjoni. L-MFPA qalet li l-kwistjoni tal-parametri kienet waħda mir-raġunijiet għaliex twaqqfet l-assoċjazzjoni tal-plejers u allura l-ġurnata ta' 8 ta' Ġunju 2020 ser tibqa' waħda ttimbrata fl-istorja tal-assoċjazzjoni. Waqt il-laqgħa tal-lum sar magħruf ukoll li kull trasferiment internazzjonali ta' plejers irid jiġi rreġistrat f'sistema tal-FIFA magħrufa bħala Transfer Matching System (TMS).